Karla Nielsine Kristine Andersen (13. februar 1893 – 14. marts 1980) var en dansk kvinde, der som en af to danskere overlevede Titanic-forliset i 1912.  Tidligt liv Karla Nielsine Kristine Andersen blev født udenfor ægteskab i Sankt Hans sogn i Odense by og amt som barn af ugift Karen Sophie Andersen og udlagt barnefader Niels Peter Hansen. Hendes mor giftede sig senere med slagtermester Hans Christian Jensen, og parret fik flere børn som fik efternavnet Jensen, hvorimod Karla beholdt sit fødenavn, dvs. sin mor´s pigenavn. Karla arbejdede som tjenestepige i Eskildstrup ved Odense, hvor stedfaren Hans Christian Jensen var slagtermester.  Senere liv Karla Nielsine Kristine Andersen gav et utal af interviews til aviser, ugeblade og radio i gennem hele sit liv. Karla hævdede altid, at Titanic delte sig i to stykker, inden det sank. I mange år var forskellige videnskabsmænd sikre på, at dette ikke var tilfældet. Men efter skibet blev fundet, kunne man ved selvsyn se, at det lå i to stykker på havets bund. Karla talte dog kun yderst sjældent med sine nærmeste omkring ulykken den nat.  Ægteskab Hun giftede sig i 1913 med Frederik Pedersen, som var husmand på Oremark. Sammen fik de tre børn: Laurits, Ellen og Bente. Nogle år efter Frederiks død, flyttede Carla på plejehjem i Ferritslev på Fyn. Hun døde fredag den 14. marts 1980 og blev begravet i den natkjole, som hun havde på den 14. april 1912 da Titanic sank. Hun og Frederik er begravet på Sønder Nærå Valgmenigheds kirkegård, Odense Amt.